Diari Oficial de la Generalitat Valenciana


Sumari del DOGV 6498, del 08-04-2011 (2011/4183)

RESOLUCIÓ de 21 de març de 2011, de la Conselleria d'Educació, per la qual s'establixen criteris i el procediment d'autorització del programa experimental per a previndre i reduir l'absentisme i l'abandó escolar prematur de l'alumnat en centres educatius de Secundària durant el curs 2011/2012.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6498

Data del DOGV
:   08-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4183


Data del document
:   21-03-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * organització de l'ensenyament
    * mètode pedagògic
    * ensenyament professional
    * absentisme
    * alumne
    * centre d'ensenyament
    * legislació
    * alumnat
    * retard escolar
    * presència escolar
    * ensenyament secundari

RESOLUCIÓ de 21 de març de 2011, de la Conselleria d'Educació, per la qual s'establixen criteris i el procediment d'autorització del programa experimental per a previndre i reduir l'absentisme i l'abandó escolar prematur de l'alumnat en centres educatius de Secundària durant el curs 2011/2012. [2011/4183]
/2006, de 3 de maig, d'Educació (BOE núm. 106, de 04.05.2006), en l'article 4 punt 3, indica que, al llarg de l'ensenyança bàsica, es garantisca una educació comuna per als alumnes i que s'adopte l'atenció a la diversitat com a principi fonamental.
L'Orde de 18 de juny de 1999, de la Conselleria de Cultura, Educació i Ciència, per la qual es regula l'atenció a la diversitat en l'Educació Secundària Obligatòria (DOCV 29.06.1999), establix que es podran adoptar mesures, tant de caràcter general com específiques. L'orde de 4 de juliol de 2001, de la Conselleria d'Educació, que regula l'atenció a l'alumnat amb necessitats de compensació educativa, pretén oferir-los una experiència educativa més coincident amb els seus interessos, aptituds i necessitats.
La pràctica diària assenyala que, a pesar de les mesures previstes en la normativa específica d'atenció a la diversitat, en determinades situacions en fan falta d'altres que les completen, donada la problemàtica socioeducativa i cultural de determinat alumnat, afectat per una baixa motivació, risc d'absentisme, fracàs escolar i abandó escolar prematur.
Per a aconseguir els objectius de reduir l'absentisme i el fracàs escolar, combatre l'abandó escolar prematur, reintegrar l'alumnat en el sistema i mantindre un adequat clima escolar en els centres, este programa experimental proposa introduir continguts formatius diferenciats, donar orientacions metodològiques que responguen a les necessitats d'este alumnat i oferir un component pràctic motivador. A més, es plantegen com altres pilars bàsics la coordinació interna en els IES, la coordinació externa amb les corporacions locals o entitats col·laboradores i la cooperació amb les famílies.
Este programa experimental s'inscriu en el marc del Pla PREVI de la Comunitat Valenciana i està previst en el conveni subscrit entre la Generalitat i el Ministeri d'Educació per al desplegament de la Llei Orgànica, 2/2006, de 3 de maig, d'Educació.
El programa pretén crear les condicions necessàries perquè els centres, al final del procés d'experimentació, generen materials, bones pràctiques i propostes de millora, que permeten a l'administració identificar les mesures més eficaces i específiques d'atenció a l'alumnat amb estes necessitats i incorporar-les a la resta de mesures d'atenció a la diversitat i compensació educativa de l'alumnat de l'Educació Secundària Obligatòria.
Després de diversos cursos d'experimentació en l'aplicació d'este programa i després d'haver-se realitzat el seguiment i les avaluacions corresponents, segons s'establia en les resolucions de convocatòria d'eixa direcció general, s'han aconseguit les conclusions següents:
1. Es constata la seua eficàcia per a l'atenció educativa de l'alumnat objecte del programa, i s'aprecien millores molt significatives en la reducció de les taxes d'absentisme, en la convivència en el centre, en la relació amb el professorat i amb les famílies, en el rendiment acadèmic, en les seues expectatives educatives i professionals i en el grau de satisfacció dels sectors implicats.
2. Es detecta la conveniència d'alguns ajustos aconsellats pels agents que han intervingut en els processos d'aplicació, seguiment i avaluació del programa experimental.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 14 de març de 2011, en coordinació amb la Direcció General d'Ordenació i Centres Docents, i de conformitat amb esta, resolc:
Primer. Objecte i descripció
Convocar per al curs 2011-12 un programa experimental per a previndre i reduir l'absentisme i l'abandó prematur del sistema educatiu, dirigit a l'alumnat matriculat en centres educatius que impartisquen Educació Secundària Obligatòria sostinguts amb fons públics en l'àmbit de la Comunitat Valenciana.
Segon. Objectius
Els objectius específics d'este programa són els següents:
a) Proporcionar a l'alumnat uns coneixements, procediments i actituds bàsics que contribuïsquen a una millora del seu comportament escolar i social i a una major adaptació al context educatiu.
b) Reduir l'absentisme amb una oferta educativa adaptada a les necessitats d'este alumnat.
c) Previndre l'abandó escolar prematur i fomentar la integració socioeducativa de l'alumnat amb necessitats d'adaptació, donant-li suport en el seu itinerari educatiu i en la seua etapa de transició a la vida activa.
d) Propiciar la maduresa de l'alumnat, millorant la seua competència personal, social i prelaboral, com a manera d'aconseguir el màxim desenrotllament personal.
Tercer. Destinataris
Podran participar en este programa experimental els centres educatius sostinguts amb fons públics que impartisquen l'Educació Secundària Obligatòria i que compten amb alumnes d'entre 14 i 16 anys que presenten les característiques següents:
1. Serioses dificultats d'adaptació al medi escolar i a l'entorn educatiu, amb un possible risc d'exclusió social i de conductes disruptives i/o violentes.
2. Tendència a l'abandó i a l'absentisme escolar crònic o molt accentuat.
3. Escasses expectatives d'obtindre el títol de Graduat Escolar en Secundària i intenció d'integrar-se en el món del treball quan assolisca l'edat laboral.
4. Context sociofamiliar desestructurat o pertanyent a minories ètniques desfavorides, sense suport i control suficients.
Quart: Estructura i condicions del programa
1. Àmbits
Este programa s'estructura en 3 àmbits: el pràctic, el de les competències bàsiques i el de desenrotllament personal, social i prelaboral, descrits en l'annex I, sent el pràctic el més específic i innovador.
L'àmbit pràctic es desenrotllarà per mitjà de la cooperació entre centres educatius i corporacions locals i, excepcionalment, amb entitats col·laboradores, sempre dins d'un entorn formatiu. Esta cooperació haurà de respectar la normativa general aplicable a la resta de l'alumnat d'ESO i garantir la supervisió, coordinació i control de l'alumnat, de les activitats que exercixen i el seguiment de la seua evolució acadèmica, personal i convivencial.
Per tot això, este àmbit es podrà desenrotllar tant en el centre educatiu com en els locals habilitats per les corporacions locals o entitats col·laboradores, i es podrà impartir tant pel professorat seleccionat per al programa com pels professionals externs destinats a este efecte, amb el suport de l'esmentat professorat.
2. Professorat
El perfil del professorat és de gran importància per a este programa. Serà seleccionat per la direcció del centre d'entre el professorat amb destí definitiu, preferentment. Per a la selecció es tindrà en compte la seua experiència i coneixement del centre i de l'alumnat i la seua implicació en este tipus de mesures. Les seues característiques bàsiques seran: gran qualificació didàctica, habilitat en el treball amb este alumnat, capacitat i facilitat reconegudes en la cooperació i el treball en equip.
3. Alumnat
a) El nombre d'alumnes del grup que realitzarà el programa estarà comprés, ordinàriament, entre 8 i 15, sempre que compten amb les característiques descrites en l'apartat tercer d'esta resolució, i es podran autoritzar, excepcionalment, programes a centres que no complisquen este requisit amb la justificació prèvia suficient.
b) Cada alumne/a del grup que desenrotlla el programa estarà adscrit a un grup ordinari de referència. Tot l'alumnat del programa d'un mateix nivell es distribuirà entre els grups ordinaris d'este.
c) Per a cada un dels alumnes i les alumnes que s'incorporen al programa serà preceptiu, per part del centre, omplir els documents següents:
- Informe psicopedagògic, seguint a este efecte el model establit per l'Orde de 15 de maig de 2006, de la Conselleria de Cultura, Educació i Esport, per la qual s'establix el model d'informe psicològic i el procediment de formalització.
- Informe del professor tutor en què es descriguen les raons al·legades per l'equip docent per a sol·licitar la inclusió de l'alumne en el programa experimental.
- Autorització dels pares o tutors legals per a participar en el programa.
Quint. Modalitats de participació
1. Es preveuen les modalitats de participació següents:
Modalitat A:
Dirigida a aquells centres sostinguts amb fons públics que, durant el curs 2010-2011, van desenrotllar el programa experimental per a previndre i reduir l'absentisme i el fracàs escolar, que, a més, complisquen les condicions de participació establides en esta resolució i sol·liciten la seua continuació.
Els centres d'esta modalitat podran sol·licitar la participació en el programa acollint-se a una de les dos opcions següents:
- Primera opció: centres sostinguts amb fons públics que per a desenrotllar este programa no sol·liciten recursos humans complementaris d'esta conselleria.
- Segona opció: IES que per a desenrotllar el present programa sol·liciten recursos humans complementaris de la Conselleria d'Educació.
Modalitat B:
Dirigida a aquells centres sostinguts amb fons públics que no van participar en el programa durant el curs 2010/2011.
Els centres d'esta modalitat podran sol·licitar la participació en el programa acollint-se a una de les dos opcions següents:
- Primera opció: Centres sostinguts amb fons públics que per a desenrotllar este programa no sol·liciten recursos humans complementaris d'esta conselleria.
- Segona opció: IES que per a desenrotllar el present programa sol·liciten recursos humans complementaris de la Conselleria d'Educació.
2. Només podran sol·licitar recursos humans complementaris els IES que disposen, almenys, de 14 grups d'ESO i 8 grups entre primer i segon d'ESO.
Excepcionalment, es podrà autoritzar la concessió de recursos humans complementaris a aquells centres que:
a) Justifiquen la seua necessitat de manera expressa en el programa base i responguen als criteris següents:
- Nombre d'alumnes atesos que responguen a les característiques descrites en l'article tercer d'esta resolució.
- Relació entre les necessitats justificades i les hores disponibles per a atenció a la diversitat i la compensació educativa.
En estos casos, la Direcció General d'Avaluació, Innovació i Qualitat Educativa i de la Formació Professional, per mitjà del Servici d'Innovació i Qualitat Educativa, podrà sol·licitar, de la Inspecció Educativa i d'altres servicis de la Conselleria d'Educació, informació complementària a aquella entregada pel centre, per a fonamentar els informes del procés de selecció.
b) Centres que atenguen alumnat resident en centres de menors, tant de la Conselleria de Benestar Social com de la Conselleria de Justícia i Administracions Públiques.
3. Tots els centres educatius que sol·liciten el programa, independentment de la modalitat de participació, s'ajustaran a les instruccions de funcionament i l'estructura curricular del programa que s'inclouen com a annex I a la present resolució.
4. Es podran constituir programes intercentres en una mateixa localitat, amb alumnat procedent de diferents centres, sempre que es garantisca per part de cada centre la coordinació i supervisió del seu alumnat i s'assumisquen els àmbits no pràctics. També es podran considerar programes intercentres de localitat, els dels centres que, tenint el seu programa base i el seu alumnat específic, compartixen les dependències municipals i els professionals externs per al desenrotllament de l'àmbit pràctic.
En ambdós casos, la sol·licitud serà formalitzada per un dels centres, que actuarà com a centre coordinador, i els altres centres hauran d'adjuntar també l'annex II, els programes base, si és procedent, i les línies bàsiques de funcionament que formen el projecte.
Sext. Recursos
1. Els centres comptaran, per al desenrotllament del programa, tant amb els seus recursos com amb d'altres complementaris, que li podran ser facilitats per la Conselleria d'Educació.
2. Es podran assignar recursos humans complementaris atenent el que establix l'article quint d'esta convocatòria.
3. Es podran assignar altres recursos econòmics i materials, entre els quals es donarà prioritat a l'equipament i desenrotllament de l'àmbit pràctic, en funció de les necessitats dels centres i de la dotació amb què ja compte cada un.
4. Per al desenrotllament d'este programa els centres hauran d'establir acords de col·laboració amb les corporacions locals.
5. També es podran establir acords de col·laboració amb altres entitats que puguen afavorir el desenrotllament del programa.
Sèptim. Sol·licitud i termini de presentació
1. La direcció o el titular dels centres educatius que desitgen participar en el programa hauran de dirigir a la Direcció General d'Avaluació, Innovació i Qualitat Educativa i de la Formació Professional, sítia en l'avinguda de Campanar, número 32 (46657), de València, la documentació següent:
a) Modalitat A: sol·licitud de participació (annex II) i el seu programa base modificat, en la qual es ressalten les novetats respecte al programa anterior, així com els èxits aconseguits.
b) Modalitat B: sol·licitud de participació (annex II) i programa base.
2. El termini de presentació finalitzarà el dia 13 de maig de 2011.
3. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds que es remeten per correu s'hauran de presentar en les oficines de correus i hauran de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació.
4. S'enviarà una còpia de la sol·licitud i del projecte del centre per a la realització del programa al correu electrònic: .
Octau. Selecció dels programes
1.El Servici d'Innovació i Qualitat Educativa, com a òrgan instructor, facilitarà els programes base presentats perquè siguen examinats i avaluats per una comissió de selecció, seguiment i avaluació constituïda per:
President:
- El cap o la cap de l'Àrea d'Avaluació, Innovació i Qualitat Educativa.
Vocals:
- El cap o la cap del Servici d'Innovació i Qualitat Educativa.
- El cap o la cap de programes experimentals de la Direcció General d'Avaluació, Innovació, Qualitat Educativa i de la Formació Professional.
- Un inspector/a o tècnic/a de cada una de les direccions territorials d'Educació, designat a este efecte pel director/a territorial corresponent.
- L'/la inspector/a d'Educació amb funcions de coordinació del Pla PREVI en la Comunitat Valenciana.
- Un director/a o assessor/a de la xarxa de CEFIRE, designat pel titular del Servici de Formació del Professorat de la Direcció General de Personal.
- Tres funcionaris/àries de l'Àrea d'Avaluació, Innovació i Qualitat Educativa, de la Direcció General d'Avaluació, Innovació, Qualitat Educativa i de la Formació Professional, designats per este òrgan executiu, un dels quals actuarà com a secretari/ària de la comissió.
2. Per a la valoració dels programes base presentats, la comissió de selecció tindrà en compte la documentació següent:
a) Per als centres acollits a la modalitat A:
Imprés de sol·licitud (annex II), programa base actualitzat i informe de seguiment del programa experimental desenrotllat en el curs 2010/2011.
b) Per als centres acollits a les modalitats B:
Imprés de sol·licitud (annex II) i programa base presentat.
3. Per a realitzar la proposta de projectes seleccionats, la comissió de selecció valorarà del seu programa base els criteris següents:
a) Les característiques del centre i del seu alumnat, així com la demostració fefaent de la necessitat del programa (fins a 15 punts).
b) L'atenció a alumnat resident en centres de menors, tant de la Conselleria de Benestar Social com de la Conselleria de Justícia i Administracions Públiques (fins a 5 punts).
c) La qualitat i varietat de la proposta curricular de l'àmbit pràctic del programa base (fins a 15 punts).
d) La implicació de la resta del professorat del centre, especificada a través de la participació en els departaments didàctics i de la coordinació de les programacions entre els distints àmbits (fins a 10 punts).
e) L'articulació coherent del projecte en el conjunt de mesures contingudes en el Pla d'Atenció a la Diversitat, el Pla d'Acció Tutorial i el Pla de Convivència del centre (fins a 15 punts).
f) La situació administrativa del professorat responsable del programa: es considera necessària la implicació de professorat definitiu en el projecte (fins a 10 punts).
g) La participació en el programa de les corporacions locals (fins a 20 punts).
h) La participació d'altres entitats col·laboradores (fins a 5 punts).
i) La participació en altres programes experimentals, o d'altres convocats per esta Conselleria a proposta de la Direcció General d'Avaluació, Innovació i Qualitat Educativa i de la Formació Professional (fins a 5 punts).
La puntuació total que es podrà obtindre és de 100 punts. Quedaran exclosos del procés de selecció els projectes que no aconseguisquen el 50% de la puntuació total.
Nové. Resolució de la convocatòria
1. La Comissió de Selecció, Seguiment i Avaluació proposarà a l'òrgan instructor la relació de centres seleccionats, indicant la dotació de recursos complementaris proposats per a dur a terme els projectes.
2. Només es proposarà autoritzar el desenrotllament del programa si es garantix l'adequat funcionament de l'àmbit pràctic.
3. El Servici d'Innovació i Qualitat Educativa, com a òrgan instructor, vista la proposta de la Comissió de Selecció, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, la qual autoritzarà els programes i els recursos complementaris.
4. En aplicació del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Deu. Assessorament i formació
La Direcció General d'Avaluació, Innovació, Qualitat Educativa i de la Formació Professional, en coordinació amb el Servici de Formació del Professorat de la Direcció General de Personal, organitzarà activitats formatives, assessorarà els centres docents en el desenrotllament d'estos programes i facilitarà l'intercanvi de bones pràctiques.
Onze. Inspecció Educativa
La Inspecció Educativa supervisarà, dins de les seues competències, el funcionament correcte d'estos programes.
Dotze. Seguiment i avaluació del programa
1. La Direcció General d'Avaluació, Innovació i Qualitat Educativa i de la Formació Professional realitzarà el seguiment del programa per a valorar-ne els resultats, amb la col·laboració dels centres docents, la Inspecció d'Educació i els CEFIRE als quals pertanguen els centres.
Per a això, els centres educatius realitzaran durant el mes de febrer un seguiment del programa, seguint les directrius que els seran facilitades a este efecte per eixa direcció general.
D'altra banda, cada direcció territorial d'Educació remetrà, abans del 20 d'abril de 2012, un informe de seguiment de la Inspecció Educativa de cada centre en què s'implante este programa experimental, el model del qual serà facilitat per eixa direcció general.
2. Al terme del curs escolar 2011-12, la Direcció General d'Avaluació, Innovació i Qualitat Educativa i de la Formació Professional avaluarà el funcionament d'este programa experimental.
Per a realitzar esta avaluació, s'analitzaran els criteris següents:
a) El desenrotllament de la proposta curricular de l'àmbit pràctic del programa base.
b) Desenrotllament dels àmbits de competències bàsiques i el de desenrotllament personal, social i prelaboral.
c) Descripció de les funcions del personal assignat al programa, així com dels recursos econòmics concedits a este efecte.
d) Desenrotllament del programa per part de la institució local o entitats col·laboradores.
e) L'articulació coherent del projecte en el conjunt de mesures contingudes en el Pla d'Atenció a la Diversitat, el Pla d'Acció Tutorial i el Pla de Convivència del centre.
f) Les dades quantitatives de millora respecte al 2010-2011 i en relació amb:
- Millora en la taxa d'absentisme escolar.
- Dades de rendiment acadèmic.
- Convivència escolar (reducció/augment d'expedients disciplinaris, notificacions en el registre central d'incidències, nombre de mesures educatives correctores, avaluació del Pla de Convivència).
Per a això, els centres educatius utilitzaran el model d'informe final que serà facilitat a este efecte per eixa direcció general i que haurà de ser remés per la direcció o titularitat dels centres abans de l'1 de juliol de 2012. Tenint en compte l'existència d'una convocatòria d'avaluació extraordinària al setembre, qualsevol modificació respecte a l'avaluació de l'alumnat del programa haurà de ser comunicada abans del 9 de setembre de 2012.
Tretze. Reconeixement i certificació
1. Al coordinador o a la coordinadora dels projectes en els centres i al professorat amb docència directa, se li reconeixeran 60 hores, atés que este programa d'innovació educativa s'ajusta al que preceptua l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443, de 21.01.2011), tal com assenyala l'article quaranta-un, de l'esmentada orde, pel qual es regulen l'acreditació i la valoració de les activitats de formació permanent i d'altres activitats per a la millora de la qualitat de l'ensenyança, a este efecte, del complement retributiu relacionat amb la formació permanent del professorat.
2. El Servici de Formació del Professorat de la Direcció General de Personal de la Conselleria d'Educació, al terme del programa, expedirà la certificació corresponent.
Catorze. Finançament
1. Atenent el nombre de projectes aprovats als centres de titularitat de la Generalitat, se'ls podrà assignar una quantitat econòmica. Per a això, la Comissió de Selecció, Seguiment i Avaluació, tenint en compte el programa base a desenrotllar, les necessitats plantejades per cada centre i la puntuació obtinguda en la valoració dels projectes, proposarà a l'òrgan instructor la quantia corresponent a cada centre perquè l'eleve a la directora general, que resoldrà.
2. Els gastos derivats del desenrotllament d'estos programes aniran a càrrec de l'aplicació pressupostària 73.44.652S.258, corresponent a l'aportació del Ministeri d'Educació, i de l'aplicació pressupostària 69.01.40.568.68.6, corresponent als pressupostos de la Generalitat per a l'any 2011, per un import global màxim de 160.000 euros.
Quinze. Delegació
Es delega en la directora general d'Avaluació, Innovació i Qualitat Educativa i de la Formació Professional, la facultat d'assignar els recursos i concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.
Setze. Entrada en vigor
La present resolució produirà efectes l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o es podrà interposar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de formalitzar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 21 de març de 2011.- El conseller d'Educació: Alejandro Font de Mora Turón.
Annex I
Instruccions de funcionament i estructura curricular del programa experimental per a previndre i reduir l'absentisme i l'abandó prematur de l'alumnat en centres educatius de Secundària
1. Models organitzatius
Este programa es podrà adaptar en cada context educatiu tenint en compte la realitat i la peculiaritat de l'alumnat i del centre, la disponibilitat de recursos i infraestructures, i la implicació de les entitats col·laboradores, si és el cas. Tot això en virtut de la seua autonomia organitzativa i pedagògica.
Segons l'abast de la intervenció de les institucions locals o entitats col·laboradores, les adaptacions específiques de cada centre, recollides i precisades en el seu programa base, podran emmarcar-se en dos models bàsics:
a) Programa totalment desenrotllat en el mateix centre, s'utilitzen únicament les seues infraestructures i s'impartix exclusivament pel professorat del centre seleccionat a este efecte.
b) Programa compartit entre el centre educatiu i les institucions locals o entitats col·laboradores.
Este model oferix diverses possibilitats respecte al desenrotllament de l'àmbit pràctic, en funció de les instal·lacions utilitzades i del personal que les impartix. Es podrà desenrotllar tant en les instal·lacions del centre educatiu com en les habilitades per la institució local o l'entitat col·laboradora, i podrà ser impartit tant pel professorat del centre seleccionat, com per aquells professionals externs destinats a este efecte per les institucions locals o les entitats col·laboradores.
En ambdós models la coordinació, la tutorització i la responsabilitat final serà del centre en què està matriculat l'alumnat.
2. Programa base del centre
Els centres participants confeccionaran un programa base per a adaptar al centre i al seu entorn este programa experimental, que ha de seguir el contingut d'esta resolució, els seus annexos i el guió següent:
a) Introducció: justificació del programa atenent la situació del centre i la localitat.
b) Objectius generals que es volen aconseguir.
c) Model organitzatiu del programa, segons el que establix el punt 1 d'estes instruccions. En el model organitzatiu b s'indicarà la possibilitat triada entre totes les possibles.
d) Selecció de l'alumnat. Procediments i responsables. Llista de l'alumnat que participarà en el programa on s'indicarà la data de naixement i el curs en què estarà adscrit durant l'any acadèmic 2011-2012.
e) Responsables del programa. Llista del professorat del centre implicat en el programa: coordinador/a i professorat que impartirà els àmbits del programa, amb el DNI i la seua situació administrativa. Llista de professionals externs destinats per institucions locals o entitats col·laboradores, si és el cas.
f) Programació dels àmbits: objectius, capacitats, blocs de continguts per àmbits, responsables, horaris i llocs.
g) Coordinació.
h) Necessitats econòmiques (si n'hi ha).
i) Avaluació de l'alumnat i del programa base.
En el cas dels centres que es presenten per la modalitat A), presentaran el seu programa base modificat, especificaran les novetats que desitgen incorporar en l'apartat corresponent i afegiran com a punt j) els èxits aconseguits després d'aplicar el seu programa.
3. Estructura curricular del programa
3.1. Enfocament, continguts i disseny
El referent curricular d'este programa serà el currículum de l'Educació Secundària Obligatòria establit pel Decret 112/2007, de 20 de juliol, del Consell (DOCV núm. 5562, de 24.07.2007), i excepcionalment el currículum del tercer cicle d'Educació Primària, establit pel Decret 111/2007, de 20 de juliol, del Consell (DOCV núm. 5562, de 24.07.2007), degudament adaptats als interessos, necessitats i capacitats de l'alumnat, inclòs en este.
Tindrà un enfocament eminentment pràctic i molt vinculat amb la vida i la realitat laboral, per la qual cosa el nucli fonamental del currículum del programa estarà constituït per l'àmbit pràctic.
Altres continguts del programa seran les competències curriculars bàsiques, necessàries per al desenrotllament del mencionat àmbit pràctic. En tot cas, l'ensenyança tindrà un enfocament globalitzador, i per a això s'utilitzaran metodologies actives i de treball cooperatiu, a través de projectes i tallers, que tendiran a implicar l'alumnat en l'aprenentatge.
Per al disseny específic de les programacions d'aula, els centres que participen en el programa podran utilitzar les orientacions contingudes en l'annex XII de l'Orde de 19 de juny de 1999.
El currículum per a l'alumnat que participa en este programa s'organitzarà en tres grans àmbits de treball, a saber:
a) Àmbit pràctic. La concreció d'este es realitzarà per mitjà de projectes de treball relacionats amb el món laboral i incorporarà objectius i continguts de l'àrea de Tecnologia, dels aspectes pràctics de les àrees científiques i/o humanístiques, així com de l'àrea d'Orientació i Iniciació Professional.
Per a realitzar les activitats de l'àmbit pràctic (tecnologia, iniciació professional, etc.), el grup haurà de disposar d'espais específics, ubicats en instal·lacions del centre, ajuntament i/o entitat que col·labore en el desenrotllament del programa, i del material necessari per al desenrotllament.
També podrà disposar de personal de suport dels equips municipals de servicis socials, educació i/o de tècnics propis d'iniciació laboral. Amb este fi, es reconeix la possible col·laboració municipal i d'altres entitats que puguen prestar estos servicis per al funcionament correcte del programa.
b) Àmbit de competències bàsiques. Estarà format per les competències curriculars necessàries per al desenrotllament de l'àmbit pràctic, competències que podran ampliar-se d'acord amb els avanços de l'alumnat. Arreplegarà objectius i continguts de les àrees cientificotècniques (Ciències de la Naturalesa i Matemàtiques) i de les lingüisticosocials (Ciències Socials, Geografia i Història, Llengua i Literatura: Valencià i Castellà).
c) Àmbit de desenrotllament personal, social i prelaboral. Estarà format per les competències que siguen necessàries per al desenrotllament personal, social i prelaboral, i justificaran la seua necessitat en les especials característiques de l'alumnat a qui es dirigix este programa.
Este àmbit inclourà continguts propis de l'àrea d'Educació Física, aspectes d'higiene, alimentació i hàbits de vida saludable, com a formació que servisca per al foment de la salut i la prevenció de conductes perilloses per a la integritat física i psicològica de l'alumnat; incorporarà continguts de les optatives relacionades amb este àmbit, així com activitats que afavorisquen la capacitat d'organitzar l'oci i el temps lliure de forma creativa i enriquidora. També s'inclouran les activitats pròpies de la funció dels tutors, orientació educativa i professional.
3.2. Horari del programa
L'horari de treball setmanal assignat al conjunt dels àmbits s'ajustarà al que establix l'Orde de 29 d'abril de 2008, de la Conselleria d'Educació, per la qual es regula l'horari de l'Educació Secundària Obligatòria. (DOCV núm. 5763, de 15.05.2008)
Les hores dels àmbits estaran distribuïdes de forma flexible entre estos i fixades en el programa base específic que cada centre confeccionarà seguint estes instruccions generals i d'acord amb les necessitats educatives del conjunt de l'alumnat, i serà modificable quan l'evolució del grup ho requerisca.
Sempre que l'estructura tècnica i organitzativa i la situació de l'alumnat ho permeta, es tendirà a incrementar el temps de treball en la situació més normalitzada possible.
Es podrà dissenyar una optativa de desenrotllament personal i/o orientació o incorporar-la al tercer àmbit, de manera que es garantisca la integració escolar i la prevenció de l'abandó prematur del sistema educatiu.
Setmanalment, el programa comptarà amb una sessió de tutoria en grup, que es pot incorporar al tercer àmbit. A més, en l'horari de cada àmbit, es dedicarà un període setmanal per a l'acció dels tutors.
Finalment, el professor tutor del programa farà sessions individuals de tutoria i mantindrà un contacte permanent amb la família o amb els representants legals de l'alumnat participant.
3.3. Criteris de selecció de continguts curriculars
El criteri fonamental per a seleccionar continguts de les distintes àrees (conceptes, procediments, actituds, valors i normes) ha de ser la seua potencialitat per a desenrotllar les competències que es prioritzen en este programa i, en general, les competències recollides en els objectius generals de l'etapa.
Un altre criteri estretament relacionat amb l'anterior és el valor dels continguts seleccionats per a l'aplicació en la vida quotidiana, siga quin siga el futur escolar i professional de l'alumne o l'alumna.
També s'ha de tindre en compte que es puguen aprendre de forma significativa i que desperten l'interés de l'alumnat. Este punt és un repte per a esta tasca, ja que molts alumnes han acumulat un rebuig reiterat cap als continguts acadèmics i/o una tendència a l'absentisme.
3.4. Metodologia
Esta resolució pretén acostar el currículum a les necessitats d'aprenentatge d'una part de l'alumnat de l'ESO, amb mesures de flexibilització organitzativa, creant àmbits per mitjà de l'agrupació de matèries, reduint el nombre de docents, incorporant activitats d'orientació professional i incrementant les hores de l'àmbit tecnòlogic i pràctic.
Però sobretot es pretén donar una orientació metodològica diferent i adaptada a les necessitats de l'alumnat, tant en el disseny de les activitats d'aula com en els materials utilitzats i en les modalitats de treball: individual, en parelles o treball cooperatiu. També es considera rellevant l'ús de les TIC com a adequació, no sols de la selecció dels continguts, sinó de l'orientació d'estos per a treballar les competències bàsiques que l'alumnat necessitarà per a la vida social i professional.
D'acord amb l'enfocament del currículum que es proposa per a este programa, es considera que el millor model de programació és el de projectes de treball cooperatiu, propostes de resolució de problemes i tallers de caràcter monogràfic.
El mètode de projecte de treball cooperatiu resulta especialment apropiat pel seu caràcter globalitzat i interdisciplinari i perquè propicia l'activitat, la investigació, la implicació de l'alumnat i la interacció positiva.
No obstant això, estos projectes s'han de completar amb l'organització de tallers de curta duració que pretenen desenrotllar o consolidar una habilitat o capacitat. En estos es treballarà monogràficament un contingut, per exemple, un taller de fotografia, de premsa, de jardineria, de reciclatge, etc.
3.5. Coordinació
La coordinació del programa es farà a través de reunions periòdiques del professorat responsable, almenys se'n farà una setmanal. A este efecte, s'establix una hora de reducció horària per a cada un dels components de l'equip de professorat que desenrotlle el programa, a excepció del professor coordinador que comptarà amb dos hores de reducció horària.
Els centres podran destinar, quan siga necessari, a més d'hores lectives, les hores complementàries del professorat adscrit al programa per a completar les tasques d'acompanyament i supervisió de l'àmbit pràctic, quan este es desenrotlle fora del centre per personal de les institucions locals o entitats col·laboradores.
Es formaran equips educatius d'atenció a l'alumnat i coordinació del programa. Estos equips hauran d'estar formats pel professorat definitiu del centre, professionals col·laboradors en l'àmbit pràctic, si és el cas, i un membre de l'equip directiu.
Un altre camp prioritari en el programa està constituït per les formes d'acostar, animar, formar i implicar les famílies en el seguiment i suport de l'alumnat.
3.6. Avaluació
El procés d'avaluació, inclourà l'avaluació de l'alumnat i l'avaluació del programa base.
a) L'avaluació de l'alumnat és un procés que ha de dur-se a terme de forma contínua i personalitzada, és a dir, ha d'estar integrada en el treball diari. En el desenrotllament d'este programa s'intentarà sobretot que l'avaluació complisca els següents requisits:
- Forme part del conjunt d'activitats que constituïxen el procés d'ensenyança i aprenentatge.
- Observe l'evolució del procés (per criteris) més que el mesurament episòdic dels resultats.
- Es realitze de forma col·legiada.
- Siga un procés que s'articule a través de tècniques d'avaluació que ens oferisquen índexs de satisfacció de l'alumnat, de les famílies o tutors legals, del professorat i dels servicis socials municipals, així com d'altres col·lectius o persones que participen en el seu desenrotllament.
- Valore l'adequació i eficàcia del programa i dels resultats, de l'organització, de la metodologia i dels criteris d'avaluació emprats.
- Identifique problemes recurrents i oriente per a solucionar-los.
Per a realitzar l'avaluació s'utilitzaran criteris qualitatius i els instruments d'avaluació que ens permeten fomentar les expectatives d'èxit, valorar els progressos, identificar les dificultats i consolidar uns hàbits de treball, d'esforç, de superació individual i en grup. Amb este fi, es podran utilitzar models propis o elaborats pels equips intercentres que coordinen els programes.
Els resultats de l'avaluació s'expressaran per a cada un dels blocs, àmbits i àrees que es cursen, i s'identificaran amb les matèries curriculars de referència i amb menció explícita a l'adaptació realitzada. També es valoraran les hores de treball realitzades en els àmbits pràctics i s'indicarà el grau d'aprofitament.
En l'annex III s'establix el model de registre complementari de les actes d'avaluació per a l'alumnat que estiga matriculat en este programa, independentment del curs en què estiga adscrit. En este document es consignarà la proposta sobre promoció i orientació de l'alumnat i esta es podrà completar amb els informes qualitatius personalitzats que siguen necessaris.
Per a omplir els documents bàsics d'avaluació es dictaran les instruccions d'avaluació i qualificació que calguen per al correcte ús del model contingut en l'annex mencionat.
b) L'avaluació del programa base s'ajustarà als seus punts específics, i hi inclourà qualsevol valoració, tant quantitativa com qualitativa, que facilite l'observació dels resultats del programa. Es farà una especial insistència en els objectius proposats i els aconseguits per l'alumnat, així com en el seu seguiment. A més, es valorarà l'adequació de les programacions o dels projectes, de la metodologia seguida, dels materials utilitzats i de les activitats programades i realitzades.
L'objectiu final d'este procés d'avaluació serà obtindre informació objectiva i rigorosa de l'aplicació d'este programa experimental, com a mesura extraordinària, i introduir els canvis que es consideren necessaris, atenent totes les conclusions que es desprenguen d'esta avaluació als efectes del possible desplegament normatiu posterior.
4. Temps de permanència en el programa i opcions acadèmiques quan es finalitze
Amb caràcter general, l'alumnat estarà escolaritzat en el programa, com a màxim, fins a acabar el curs escolar en què l'alumne o l'alumna complisca els 16 anys.
La direcció del centre podrà autoritzar, una vegada vistos els informes de l'equip del programa, de la resta de la Junta d'Avaluació i del Departament d'Orientació, la permanència excepcional, un curs més, en el programa experimental d'algun alumne o alumna, sempre que el seu aprofitament siga positiu.
Una vegada finalitzada la permanència en este programa, les opcions de l'alumnat seran molt diverses: podrà continuar en el centre, acudir a l'oferta formativa del SERVEF o, directament, incorporar-se al món laboral.
Si roman en el centre, l'alumnat que mostre una disposició favorable a l'estudi i que a juí de l'equip docent del grup puga assolir els objectius generals de l'Educació Secundària Obligatòria, prèvia avaluació psicopedagògica, podria incorporar-se a un grup ordinari, amb les adaptacions necessàries o a un programa de diversificació curricular, segons siga procedent. També pot incorporar-se a un programa de qualificació professional inicial del mateix centre o d'un altre distint, en funció dels seus interessos o motivacions.
L'alumnat que finalitze la seua escolarització en l'etapa d'Educació Secundària Obligatòria i no desitge continuar la seua formació acadèmica, rebrà una acreditació del centre educatiu en què constaran els anys cursats i les qualificacions obtingudes en els distints àmbits, àrees i matèries.